**BESKRIVELSE AF CASE-PERSON – Aarhus Kommune Veteranprojekt 3**

*Veteranen er en 49-årig mand, som har været udsendt i en enkelt mission for Forsvaret. Herudover har han deltaget i flere kortvarige assistanceopgaver i mere privat regi i krigs- og krisezoner. Han er far til 4 børn med forskellige kvinder og er netop flyttet fra det seneste forhold. Bor på veteranhjem og er i princippet boligløs. Pågældende har efter udsendelsen gennemført 2 længerevarende uddannelser og har haft et godt job, som han imidlertid har måttet stoppe i efter konfrontation med chefer og kolleger. Han har fået tilbudt forskellige konsulentjobs, men har konstateret, at han ikke kan koncentrere sig om ting, han tidligere klarede rent rutinemæssigt. Han er fysisk meget velfungerende.*

**BESKRIVELSE AF AKTIVITETERNE I PROJEKTET**

*Flere samtaler med veteranen for at få afklaret hans kompetencer og interesser med henblik på at finde et passende job. Under samtalerne er det konstateret, at han ikke kan holde koncentrationen ret længe ad gangen, og han bliver meget let irriteret, når man forsøger at fastholde ham i et emne.*

*Der rettes henvendelse til diverse afdelinger med henblik på at skaffe ny bolig, idet opholdet på veteranhjemmet er meget tidsbegrænset, hvilket også er et stressmoment. Efter nogle måneders forløb findes en bolig, og der søges om midler til etablering af hjem.*

*Samtaler med primær sagsbehandler og veterankoordinator ender med indstilling til førtidspension.*

**BESKRIVELSE AF RESULTATER - KORTSIGTET**

*Der findes en god lejlighed og efter afklaring af Førtidspension er det tydeligt, at veteranen falder mere til ro.*

**BESKRIVELSE AF UDFORDRINER/SUCCESKRITERIER**

*Veteranen har påbegyndt sagsbehandling i flere kommuner, men er hver gang flyttet, før der kunne træffes en afgørelse. Han er generelt meget skeptisk i forhold til sagsbehandlere, psykologer m.v., men vælger at følge råd om at forblive her, indtil der er truffet en afgørelse, selvom han lejlighedsvis udtrykker ønske om bare at gå ”på landevejen” for at slippe for bøvl.*

*Samtalerne og konkrete aftaler bevirker, at vi får et godt tillidsforhold, og han falder tydeligvis mere til ro og bliver langt mindre aggressiv.*

**BESKRIVELSE AF RESULTATER - LANGSIGTET**

*Veteranen kan efter tilkendelse af førtidspension og med sin nye lejlighed begynde at opbygge en normal tilværelse igen. Han har gang i fritidsaktiviteter med træning og assistance/vejledning til andre atleter.*

*Han vil næppe kunne indgå i et almindeligt arbejdsforhold, idet han har meget svært med at underordne sig andre, men der er håb om, at han i begrænset omfang vil kunne udføre selvstændigt arbejde eksempelvis inden for IT-branchen, som han kender indgående.*

**ANDET**